יסוהיטו אנדו

יַסוּהיטוֹ אֵנדוֹ (ביפנית: 遠藤 保仁, נולד ב-28 בינואר 1980) הוא כדורגלן יפני המשחק בעמדת הקשר בקבוצת גמבה אוסקה מליגת העל היפנית בכדורגל. הופיע 152 פעמים בנבחרת יפן. אף על פי ששיחק בכל שנות הקריירה שלו רק במועדונים יפנים (כמעט כולן במועדונו הנוכחי, גמבה אוסקה) נחשב אנדו כבעל מעמד בכיר בכדורגל היפני. הוא נחשב כמנהיג על המגרש, כמוסר מוכשר ויצירתי וכבעל יכולת טובה בבעיטת כדורי עונשין. בשנת 2012 השלים 10 שנים רצופות בהן נבחר כקשר בהרכב השנה של ליגת העל היפנית. הוא מחזיק בשיא ההופעות במשחקים בין-ארציים במדי נבחרת יפן, 152 משחקים. ב-2009 הוא נבחר לכדורגלן השנה באסיה. אנדו נולד בסקורג'ימה (אנ'), פרבר של קגושימה שבדרום יפן. אחיו הבוגר אקיהירו פנה לקריירה בכדורגל ושיחק בליגה הבכירה ביפן ויסוהיטו הלך בעקבותיו. הוא הצטיין בנבחרת הכדורגל התיכונית וזומן לסגל נבחרת יפו עד גיל 16 ומאוחר יותר לסגל של נבחרת יפן עד גיל 18. כמו כן, בהמלצת מאמן ברזילאי שעבד בקגושימה, יצא להשתלמות בכדורגל בסאו פאולו שבברזיל. עם סיום לימודיו התיכוניים ב-1998 הצטרף לקבוצת ליגת העל היפנית בכדורגל, יוקוהמה פליגלס ויחד עמה זכה בגביע הקיסר ב-1998. אולם באותה שנה הקבוצה התפרקה ואוחדה עם היריבה העירונית, יוקוהמה מרינוס (שאומנה על ידי קרלס רשאק) וב-1999 עבר אנדו, יחד עם שחקנים אחרים מקבוצתו, לקיוטו פרפל סנגה. שם שיחק בין היתר עם הכוכב היפני הוותיק, קאזויושי מיורה ועם הכוכבים העולים: דאיסוקה מטסוי (אנ') והקוריאני פארק ג'י-סונג. אולם, בסיום העונה של שנת 2000 ירדה הקבוצה לליגה השנייה ואנדו הוחתם בגמבה אוסקה. בעקבות שנותיו הרבות כשחקן מרכזי במועדון נתפס אנדו כסמל בקרב רבים מאוהדי הקבוצה. בחלק גדול משנותיו במועדון הייתה הקבוצה מאוסקה בצמרת ליגת העל היפנית בכדורגל. הישגיה הבולטים של קבוצתו בתקופה זו הם: 2005 - אליפות ליגת העל היפנית 2007 - גביע הליגה היפנית 2008 - גביע הקיסר 2008 - ליגת האלופות האסיאתית 2009 - גביע הקיסר ב-2012 ירדה הקבוצה לליגה השנייה ביפן וכעבור שנה שבה לליגת העל לאחר שזכתה באליפות הליגה השנייה. בין השחקנים הבולטים איתם שיתף אנדו פעולה היו היפנים, טסוניאסו מיאמוטו (אנ'), ג'ונישי אינמוטו (אנ'), אקירה קאג'י (אנ') ויאסויוקי קונו, הדרום קוריאנים לי קאון-הו וצ'ו ג'אה-ג'ין (אנ') והפראגוואי פרנסיסקו ארסה (אנ'). מאז 2003 מספר הגב של אנדו בגמבה אוסקה הוא 7. הוא נחשב כבועט הקבוע של הכדורים הנייחים של הקבוצה: בעיטות קרן ובעיטות עונשין כולל בעיטות מ-11 מטר. אנדו ערך את הופעת הבכורה שלו בנבחרת הלאומית בנובמבר 2002 במשחק ידידות של יפן מול ארגנטינה שהתקיים במסגרת באצטדיון סאיטאמה (ניצחון 0:2 לארגנטינה). באוגוסט 2003 הוא כבש את שער הבכורה שלו בנבחרת הלאומית במשחק ידידות מול ניגריה באצטדיון הלאומי של יפן (ניצחון 3:0 ליפן). אנדו היה שותף להופעות יפן במונדיאלים של 2006 ו-2010. בשלב הבתים במונדיאל 2010 כבש אנדו שער בבעיטת עונשין מול דנמרק (ניצחון 1:3 ליפן) והיה שותף לעליית הנבחרת לשלב שמינית הגמר בו הודחה על ידי פרגוואי לאחר דו-קרב בעיטות עונשין. אנדו השתתף גם במונדיאל 2014. אנדו היה שותף להופעות נבחרת יפן בגביע אסיה בכדורגל. הוא זכה עם הנבחרת בגביע אסיה בכדורגל 2004, בגביע אסיה 2007 סיימה יפן רביעית ובגביע אסיה 2011 שוב זכתה יפן בגביע. ב-23 בינואר 2015, במסגרת גביע אסיה, ערך אנדו את הופעתו ה-152 והאחרונה בנבחרת במשחק מול איחוד האמירויות הערביות (תיקו 1:1). נכון ל-2018 הוא מחזיק בשיא ההופעות במדי נבחרת יפן. מדיה וקבצים בנושא יסוהיטו אנדו בוויקישיתוף יסוהיטו אנדו, ברשת החברתית אינסטגרם יסוהיטו אנדו, באתר Transfermarkt יסוהיטו אנדו, באתר Soccerway יסוהיטו אנדו, באתר WorldFootball.net יסוהיטו אנדו, באתר National Football Teams יסוהיטו אנדו, באתר FootballDatabase.eu סטטיסטיקה של יסוהיטו אנדו, באתר נבחרת יפן בכדורגל Yasuhito Endo Player profile, באתר BBC, ‏2010 סטטיסטיקת משחקי נבחרת יפן בשנים 2009-2000, באתר Rsssf.com